San Pantalin

Pantalin (Παντελεήμων in grego; Pantaleo in latin, Nicomeddia, † 27 luggio 305), santo, martire, protetô di meghi e de bonedonne. Se festezza o 27 de luggio.

Vitta, morte e miacoi
O gódì scin da l'antighitæ de 'n vasto curto in Oriente e in Occidente, a-o pâo di çellebri Coximo e Damian ò Çiro e Zane, co-i quæ o divize inta rapresentaçion agiografica o modello martiriâ e taomaturghico de santi meghi "anàrghiri" e ben di træti lezendiai stereottipi, e a-o pâo di atri santi intercessoî (gruppo di quattorze Santi Aoxiliatoî in Occidente). A so popolaritæ a l'è testimoniâ da-o Pascio zontone in varrie redaçioin e manezamenti in grego, ærminio, zorzan, copto, arabo.

Segondo a lezendia o Pantalin, nativo de Nicomedia in Bitinia, educao crestianamente da-a moæ Eübule (aregordâ into Scinassaio Costantinopolitan a-o 30 de março), ma no ancon battezzao, o l'è afiao da-o poæ pagan a-o gran mego Eüfroxin e o l'imprende a meixiña tanto perfettamente da meitâse l'amiraçion e l'afetto de l'imperao Mascimian. O s'avexiña a-a fe' crestiaña da l'exempio e da-a dotriña de Ermoláo, presbittio crestian ch'o vive ascozo pe timô da persecuçion, o quæ o-o convinçe progrescivamente a abandonâ l'arte d'Asclepio, garantindoghe a capaçitæ de guarî ogni mâ into solo nomme de Cristo: de ço fa esperiença o mæximo Pantalin, o quæ, doppo avei visto resciuscitâ a-a sola invocaçion de Cristo un figgiœu morto pe-a dentâ de 'na vippera, o se fa battezzâ. A guarixon de 'n orbo, ch'o s'ea adriçao a lê doppo avei consumao tutte e sostançe aprœuvo a-i atri meghi, a provoca a guarixon spiritoâ e a converscion segge de l'orbo che do poæ do santo. A-a so morte o Pantalin, distribuio o patrimonio a-i servi e a-i povei, o vegne o mego de tutti, sciuscitando, pe l'exerçiççio de badda da profescion, l'inviddia e o risentimento di coleghi e a conseguente denonçia a l'impiatô. L'orbo, ciammao a testimoniâ, inte l'evidençiâ a gratoitæ e a rapiditæ da guarixon, non che l'incapaçitæ e a venalitæ di atri meghi, o fa l'apologia de Cristo contra Asclepio, guaagnandose perçò o martœuio.

O conto a sto punto o va aprœuvo a-a strutua proppia de 'n pascio: l'imperatô con de luxinghe e di dosci rimprovei o tenta de dissuade o zoeno da-o prefei Cristo a Ascleppio. O Pantalin o propon un'ordaja tra i sacerdoti paghen e lê: indærno s'invexenda i sacerdoti in gio a 'n paralittico apoxitamente convocao, invocando tra i dê Asclepio, Galen e Ipoccrate ascì; o santo invece doppo una tiata anti-idolattrica o guaisce into nomme de Cristo o marotto. O miaco o sciuscita a converscion de molti e l'ostinaçion di sacerdoti e de l'impiao, ch'a-e luxinghe o fa seguî una longa serrie de tormenti: rascciammento con de ciote de færo e bruxœüe a-i scianchi con de fraxelle, anegamento, espoxiçion a-e fee, rœua. 

Ogni tentativo o risurta inefficaxe e o provoca ancon de ciu l'ira do tiranno, ch'o l'accuza o santo de “magia”. O Pascio o piggia quindi l'andio de un romanço ciclico co l'inseimento d'atri santi personaggi, perché, sciu subdolo invio de l'imperatô, o Pantalin ingenuamente no solo o fa o nomme do vegio Ermolâo e d'atri doi crestien, ma o-i va a pigiâ lê mæximo pe condúli nanti o sovran, ch'o i fa moî. A sentença de morte do zoeno a no l'ezaorisce a fantasmagoiia do maavegiozo: a ponta a se ceiga comme çeja; i carneffexi domandan perdon a-o santo e 'na voxe de de d'âto a cangia o nomme do zoeno: “ti no ti te ciammiæ ciu Pantalin, ma o to nomme o saiâ Pantaleémon, perché t'aviæ compascion de molti: ti saiæ porto pe quelli lambrocciæ da-a tempesta, refuggio di afriti, protettô di opresci, mego di maoti e persecutô di diai”. In sce-o modello di atre pascioin antighe o l'è o santo a exortâ i carnefexi a corpîlo e doi urtimi prodigi særan o conto: da-a feja sccioisce do sangue messcio a læte, mentre l'ærbo a-o quæ Pantalin o ven ligao o se carrega de fruti.

A critica agiografica a l'ha da tempo riconosciúo o carattere totalmente fabulozo do Pascio, un conto farçio de l'elemento maavegiozo e miacoistego, de motivi ricorenti inta lettiatua do gennere: un testo tipico de pascioin tarde ò artifiçiæ, tendente no a definî o profî storico, ma a deliniâ o “tipo” sorvuman de martire intreppido, do santo taomaturgo ch'o l'œuvia de badda a sarveçça fixica e spiituâ di devoti. Ben evidenti son in particolâ i ponti in comun co-e Vitte e-e Pascioin di santi meghi anarghiri (specce Coximo e Damian): l'opoxiçion tra meexiña pagaña venâ e evergetismo crestian, o motivo de l'invidia di colleghi... Ma assæ ciu evidenti son i intenti de 'na scimmile lettiatua, amiante a edificâ e ciu ancon a infonde a traverso e figue di santi meghi rescióo e fiducia inti fedeli.

Malgrao a scarsciscima crença da narraçion, l'è ben atestao e coordinæ agiografiche. O dies natalis do Pantalin o l'è prevalentemente fissao a-o 27 luggio, taloa con oscillaçion de quarche giorno. O Martirologio Gionimian a-o 28 luggio o g'ha in Nicomedia Pantaleonis. O Scinassaio da Gexa costantinopolitaña o l'aregorda Pantalin a-o 27 de luggio.

A diocexi de Cremma, in provinça de Cremoña, a-o çellebra o 10 de zugno, giorno into quæ, pe so intercescion, a çittæ a fu deliviâ da-a pesta.

Bibliografîa



 Conligaménti esterni 

Categorîa:Biografìe
Categorîa:santi